
Fiduciárius jelenünk, zálogos jövőnk - gondolatok a szindikált hitelezésről és a szűkülő biztosítéki lehetőségekről

2012 júliusában T/7971. számon az Országgyűlés elé került az új Polgári Törvénykönyv tervezete. A hamarosan elfogadásra kerülő Kódex szemléletváltást hoz a dologi biztosítékok területén, célként tűzve ki a fiduciárius biztosítékok száműzését magánjogunkból, egy jóval egyszerűbb, éppen ezért jóval merevebb biztosítéki rendszer bevezetésével.
Dolgozatomban rá kívánok arra világítani, hogy nem indokolt egy ilyen mértékű változtatás a dologi biztosítékok területén. Szükséges ugyan valamilyen revízió, de annak sokkal inkább a kialakult bírói és kereskedelmi gyakorlatot kellene figyelembe vennie, semmint a nemrégiben elfogadott példaértékűnek tartott magánjogi kódexek megoldásait, melyek egészen más gazdasági környezetben szabályozzák a személyek életviszonyait. A bírói gyakorlat az utóbbi tíz évben, de különösen az Európai Unióba való belépést követően következetesen kimunkálta a biztosítéki rendszer sarokköveit, a fiduciárius biztosítékok alkalmazása ma már jóval kevesebb esetben hozza méltánytalan helyzetbe az adósokat, mint az ezredforduló elején. A jogalkotó feladatának sokkal inkább azt tartanám, hogy tovább csiszolja ezeket a sarokköveket, ne pedig porrá zúzza őket.
Az Új Ptk. három olyan újítást kíván bevezetni, amelyekkel én nem értek egyet: az első a biztosítéki formák rendkívüli szűkítése; a második a nem járulékos zálogjog vagy más biztosítéki forma elhagyása; a harmadik pedig egy olyan zálogjogi szabályozás bevezetése, amely megoldásaiban, de már nyelvezetében is angolszász mintát követ, azonban ezt egy magyar biztosítéki nyilvántartásra kívánja ráerőltetni.
A fiduciárius formák elvetése nem indokolt, ha azok használata mellett is lehetséges a megfelelő adós- és hitelezővédelem, márpedig - ahogyan az a dolgozatból is kiderül - Magyarországon is létezik olyan szabályozás, amelyen belül megoldható lenne a fiduciárius biztosítékok használata úgy, hogy a zálogjogi szabályoktól ne azok kijátszása miatt, hanem egyéb (üzletpolitikai, stb.) okokból térjenek el. A járulékosság kizárólagossá tétele akadálya a feleslegesen lekötött biztosítékok (olyan biztosítékok, melyek érvényesítésére nem kerül sor) felhasználásának, melyeket így nem lehet átruházni, esetleg értékpapírosítani, kiesésük a gazdaság vérkeringéséből nem indokolt. A biztosítéki nyilvántartásunkba pedig nem illik egy olyan zálogjogi szabályozás, melyet egy sokszínű funkcionalista-szemléletű rendszerbe alkottak.



